text: ERC no assistirà a la presa de possessió del nou subdelegat a Girona - Diari de Girona
  girona | acn/ddg 18.07.2013 | 09:25
  El president regional d'ERC a Girona, Josep Maria Rufí, va fer saber per carta a la delegada del govern espanyol a Catalunya que no pensa assistir demà al matí a la presa de possessió del nou subdelegat, Juan Manuel Sánchez-Bustamante. El partit va decidir declinar la invitació per "coherència" amb la ideologia del partit. Els republicans sí van assistir a la presa de possessió de l'anterior subdelegat, Carles Jaume, el febrer del 2012.
  ERC va argumentar la seva negativa a assistir a l'acte perquè considera que l'Estat ha protagonitzat en els darrers mesos "atacs constants" contra Catalunya, els ajuntaments catalans, "la democràcia i la nostra cultura i llengua". "Des de la subdelegació del govern es volen eliminar els nostres símbols nacionals i acords democràtics de sobirania, posant en perill la pau social i imposant els símbols espanyols que el poble català no sent com a propis", va escriure Rufí a la carta que va fer arribar a Llanos de Luna, que presidirà l'acte de presa de possessió divendres.
  "Les institucions de l'Estat a casa nostra, com és el cas de la subdelegació del govern a Girona, representen únicament l'autoritat d'Espanya al nostre territori", exposa ERC a la carta enviada a Llanos de Luna.
  La CUP també es va mostrar contrària al nomenament del nou subdelegat i, en un comunicat, ha demanat la desaparició d'aquesta figura perquè consideren que és "anacrònica i totalment prescindible".
  La CUP va fer una crida a participar a la concentració que s'ha organitzat davant la subdelegació per avui a les vuit del vespre. El motiu és mostrar el rebuig als últims esdeveniments que afecten el PP, com el cas Bárcenas.